Ongewone dierepaar steel harteGrietjie die boerbok en Marietjie die hond is groot maats. (Foto: Tuinroete DBV) Dit gebeur nie aldag dat jy ŉ boerbok en ŉ hond saam-saam deur die lewe sien gaan nie, maar dié ongewone dierepaar se hegte vriendskap het reeds talle harte gesteel. Grietjie en Marietjie is twee van die talle diere-inwoners by die Dierebeskermingsvereniging (DBV) in George in die Suid-Kaap. Grietjie is ŉ wit-en-bruin boerbok en Marietjie is ŉ kruisrashond van ongeveer drie of vier jaar oud. Maar dié verskille skeel die twee maats min! Hulle is onafskeidbaar en raak albei baie ontstig as hulle nie by mekaar is nie. ŉ Woordvoerder van die Tuinroete DBV op George vertel dat Grietjie en Marietjie saam in ŉ hok slaap en heeldag saam rondloop. Marietjie begin dadelik tjank as sy nie vir Grietjie kan sien nie en Grietjie sit net so keel op as Marietjie weggeneem word. Volgens die DBV is die twee in die eerste week van April by ŉ oord op die Tuinroete gevind waar hulle saam met hoenders en ander pluimvee tussen die chalets rondgedwaal het. Niemand het geweet waar hulle vandaan kom nie en die DBV is ontbied om die diere te kom haal. Grietjie en Marietjie is onafskeidbaar en dring daarop aan om heeltyd by mekaar te wees . (Foto: Tuinroete DBV) Volgens die woordvoerder is daar intussen vasgestel dat Grietjie aan ŉ man in die omgewing behoort, maar het hy nooit na die DBV teruggekeer om haar te kom opeis nie. Waar Marietjie vandaan kom, is steeds ŉ raaisel. Grietjie en Marietjie is nou beskikbaar gestel vir aanneming, maar op voorwaarde dat hulle saam aangeneem moet word. “Hulle is onafskeidbaar en moet saam na een huis toe gaan. Hulle is kosbaar en sal net glimlagte en baie liefde bring op enige kleinhoewe of plaas waar hulle saam kan rondhardloop,” lui die aannemingskennisgewing op die DBV se Facebook-blad. “Marietjie is ŉ Pointer-kruising wat mal is oor mense en net die dierbaarste hond is, en Grietjie beloof om die beste bok te wees waarvoor enigiemand kan vra.” Teen Saterdagoggend was daar al navraag oor die aanneming van Grietjie en Marietjie, maar die tweetjies wag steeds op nuwe aanneem-eienaars en ŉ nuwe huis. Besoek die Tuinroete DBV se Facebook-blad vir meer inligting of om ŉ donasie te maak.